## Pravilnik o načinu postupanja s izvješćima o imovini sudaca

### NN 39/2006 (10.4.2006.), Pravilnik o načinu postupanja s izvješćima o imovini sudaca

# MINISTARSTVO PRAVOSUĐA

**957**

Na temelju članka 97. stavak 4. Zakona o sudovima (»Narodne novine«, broj
150/05) ministrica pravosuđa donosi

## PRAVILNIK

### O NAČINU POSTUPANJA S IZVJEŠĆIMA O IMOVINI SUDACA

Članak 1.

Ovim se Pravilnikom propisuje oblik i sadržaj obrasca izvješ­ća o imovini
sudaca, kao i način postupanja i pohrane izvješća o imovini sudaca.

Članak 2.

Suci su obvezni u roku od 30 dana od dana stupanja na dužnost dostaviti
Ministarstvu pravosuđa pisano izvješće o svojoj imovini, imovini bračnog druga i
maloljetne djece, na dan stupanja na duž­nost, kao i na dan prestanka obnašanja
sudačke dužnosti.
Ako je tijekom obnašanja sudačke dužnosti došlo do bitne promjene u imovini
suca, bračnog druga ili maloljetne djece, tako da premašuje jednogodišnji iznos
neto prihoda suca, suci su dužni prijaviti nastalu promjenu istekom godine u
kojoj je promjena nastala.
Izvješće sadrži popis imovine suca, bračnog druga i maloljetne djece.

Članak 3.

Izvješće o imovini suca sadrži podatke:
– **opći podaci o sucu:** prezime i ime suca/sutkinje, rođ. prezime, ime oca i
majke, datum, mjesto i općina rođenja, datum i mjesto prebivališta, ulica i
broj, sud na kojem sudac obnaša sudačku dužnost, funkcija u sudu, datum
imenovanja, ime i prezime bračnog druga i djece s kojom živi u zajedničkom
domaćinstvu,
– **imovina suca:** podaci o nekretninama (zemljišta, kuće, stanovi, kuće za odmor,
s naznakom lokacije i površine), pokretninama (vozila, plovila, zrakoplovi i
druge pokretnine), udjelima u trgovač­kim društvima ili investicijskim fondovima
u RH i inozemstvu, nov­čana štednja (ukoliko novčana štednja premašuje
jednogodišnji iznos neto prihoda suca), prihodi od dividendi u protekloj godini,
stalni prihod (mjesečna plaća), mjesečni prihod od imovine (zakup, najam i sl.),
ostala primanja, (ugovori o djelu, autorski honorari, intelektualno vlasništvo i
sl.), dugovi i kreditne obveze iznad100.000,00 kuna.
– **imovina bračnog druga**: podaci o nekretninama (zemljišta, kuće, stanovi, kuće
za odmor, s naznakom lokacije i površine), pokretninama (vozila, plovila,
zrakoplovi i druge pokretnine), udjelima u trgovačkim društvima ili
investicijskim fondovima u RH i inozemstvu, novčana štednja (ukoliko novčana
štednja premašuje jednogodišnji iznos neto prihoda suca), prihodi od dividendi u
protekloj godini, stalni prihod (mjesečna plaća), mjesečni prihod od imovine
(zakup, najam i sl.), mjesečna primanja temeljem članstva u nadzornim ili
upravnim odborima, drugim organima trgovačkih društava ili javnih poduzeća,
odnosno ustanova ili fondova, ostala primanja, (ugovori o djelu, autorski
honorari, intelektualno vlasništvo i sl.), dugovi i kreditne obveze iznad
100.000,00 kuna.
– **imovina maloljetne djece**: nekretnine (zemljišta, kuće, stanovi, kuće za odmor,
s naznakom lokacije i površine), pokretninama (vozila, plovila, zrakoplovi i
druge pokretnine), udjelima u trgovačkim društvima ili investicijskim fondovima
u RH i inozemstvu, novčana štednja (ukoliko novčana štednja premašuje
jednogodišnji iznos neto prihoda suca), prihodi od dividendi u protekloj godini,
mjesečni prihod od imovine (zakup, najam i sl.).
– **bitne promjene u imovini suca, bračnog druga i maloljetne djece**: ako
povećanje imovine premašuje jednogodišnji iznos neto prihoda suca i kada je
promjena nastala.
Podaci iz izvješća iz stavka 1. ovog članka popunjavaju se na Obrascu »Imovinska
kartica suca« koji je sastavni dio ovog Pravilnika.

Članak 4.

Izvješća iz članka 2. ovog Pravilnika pohranjuju se u Ministarstva pravosuđa za
vrijeme trajanja obnašanja sudačke dužnosti.
Prestankom obnašanja sudačke dužnosti, izvješća iz članka 2. ovog Pravilnika
pohranjuju se u pismohrani Ministarstva pravosuđa.

Članak 5.

Podaci iz izvješća iz članka 2. ovog članka, dostupni su jav­no­sti.

Članak 6.

Ovaj Pravilnik stupa na snagu danom objave u »Narodnim novinama«.

Klasa: 700-01/06-01/368
Urbroj: 514-06-02/1-06-1
Zagreb, 7. ožujka 2006.

Ministrica
**Ana Lovrin**, v. r.

![](dodatni/353879.gif)
![](dodatni/353880.gif)
![](dodatni/353881.gif)

Pravilnik, NN 39/2006-957
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)